Ay juntzan eb griego max apni bay Jerusalén bay kꞌin tuꞌ,
yuj yalon ba eb bay Dios.
A eb tuꞌ,
max jayoc eb bay Felipe aj Betsaida,
bay yul yet Galilea,
max yalon eb bay axca tiꞌ:
—Mamin,
chi jochej chi jil yin Jesús,
ẍi eb.
Max toj Felipe yalon bay Andrés,
cax max toj eb cawanil yalon bay Jesús.
Axa yalon Jesús bay eb axca tiꞌ:
—Ayin tiꞌ,
Chekbilintek yuj Dios xol eb jet animail,
a tinaniꞌ lanan jay yorail txecloj elok,
tol yel miman welapnok.
Wal yel chi wal ayex,
kꞌinalok ay junok ixim bakꞌ trigo chi can yiban txꞌotxꞌ,
tocꞌal chi can caktuꞌ.
Ta chi muklayi,
axca tol chi cami,
palta chi aj pax ulok,
mimanxa bakꞌ chi yakꞌaꞌ.
A mac asannej wal is kꞌinal ay yelapnok yul sat,
ok lajwokcan el is kꞌinal tuꞌ.
A pax mac cꞌam yelapnok is kꞌinal yul sat bay yulyibankꞌinal ti xin,
a ton eb tuꞌ ok cha kꞌinalej tol aycꞌal yin tojbalkꞌinal.
Ta ay mac chi ochen chin akꞌon serbil,
tzaklojokab wintak,
yet watxꞌ a bay ayin ecꞌok,
a tuꞌ chi ayji cꞌapax ecꞌok.
Ta ay mac chin akꞌon serbil,
a in Mam ok paktzen bay eb,
cax miman ok yun yeloc eb.
A tinaniꞌ,
caw wal chi oc pitzꞌan cuscꞌulal win,
palta,
¿tzet ok wut waloni?
¿Tom ok wal bay Dios axca tiꞌ:
Mamin,
col in el yul kꞌab jun yailal ok jay wiban tiꞌ,
xin ta quin chi?
Yuj ton jun tiꞌ xan ayintek yuj.
Mamin,
txeclojokab elok tol miman elapnok,
ẍi Jesús.
Lajwi tu xin,
max yaben eb yoc jun kꞌanej satcan,
tol max yal axca tiꞌ:
Mayal in txꞌoxoꞌ tol miman welapnok.
A tinaniꞌ xin,
ok in txꞌox junelxa,
ẍi jun kꞌanej tuꞌ.
Axa eb anima ayicꞌ bay tuꞌ,
max yab eb jun tuꞌ;
yuj tuꞌ xan ay eb max alon axca tiꞌ:
—Tekan cꞌu jun max bil tuꞌ,
ẍi eb.
Ay eb xin:
—Tekan ángel junok max kꞌanjab aytek bay Jesús tiꞌ,
ẍi eb.
Yuj tu xan max yal Jesús bay eb:
—Man wujok,
xan max al-lay aytek juntzan tiꞌ,
palta e yuj xan max al-layi.
A tinaniꞌ,
a eb ay bay yulyibankꞌinal tiꞌ,
ok beycꞌulnelay eb,
cax ok in kꞌokon el jun yajaw bay yulyibankꞌinal tiꞌ yin yopiso.
A pax ayin ti xin,
a yet ok in ilay aj bay sat txꞌotxꞌ tiꞌ,
ok witek masanil anima ayin,
ẍi Jesús.
Max yal axca tuꞌ,
yuj txꞌoxon elok tzetbil ok yun cami.
Axa yalon eb anima bay axca tiꞌ:
—A yul txꞌan ley ayicꞌ ayon,
a tuꞌ max jabej tol a Cham Cristo,
aycꞌal ecꞌ yin tojbalkꞌinal.
Yuj tuꞌ,
¿tzet xan chalaꞌ tol a jun Chekbiltek yuj Dios xol eb jet animail,
yowalil ok ilay ajok?
¿Mactxel jun Chekbiltek yuj Dios chal tuꞌ?
ẍi eb bay.
Axa yalon bay eb axca tiꞌ:
—Ayin chi wakꞌ sakkꞌinal bay e yanimail,
ayin ecꞌ e nan e xol tinaniꞌ,
palta jabxanej tiempoal ayin ecꞌok.
Caw wal che watxꞌnej e beybal,
yakꞌban wal tol ayinto ecꞌ jayebokxa cꞌual e yetok.
Ta cꞌamak,
ok somchaj el e cꞌul.
Axca wal junok mac chi bey xol kꞌekkꞌinal,
cꞌam chi jeꞌ yilon bay chi ca toji,
caytuꞌ ok yun e yelocok.
Ayin tiꞌ,
aj sakkꞌinal in.
Yuj tuꞌ xan aek oc e cꞌul win,
yakꞌban wal tol ayinto ecꞌ e yetok,
cax chi wakꞌon sakkꞌinal bay e yanimail yin junelnej,
ẍi Jesús bay eb.
Lajwicꞌal yalon juntzan tiꞌ,
max eli,
max cꞌuban el ba bay eb.